Resep: GrenadellapoedingFoto: topfoodfacts.com Dié ligte poeding maak ‘n mens sommer in ‘n japtrap. Mev. SJ Booyens van Helderkruin, Roodepoort, vervang die grenadellamoes soms deur appelsous of ingemaakte pynappelmoes. Sit dit voor met room of vla. Lewer 4 – 6 porsies Bestanddele: 100 g (125 ml) suiker 50 g (60 ml) botter of margarien 2 eiers, geskei 50 g (75 ml) koekmeelblom 300 ml melk 1 blikkie (115 g) grenadellamoes (of die moes van 3 vars grenadellas) Metode: 1. Voorverhit die oond tot 160°C (325°F). Smeer ‘n oondvaste bak van 15 x 25 x 5 cm. 2. Klop die suiker en botter of margarien saam tot goed gemeng. 2. Voeg die eiergele by en meng goed. 3. Klop die koekmeelblom, melk en grenadellamoes by. 4. Klits die eierwitte tot styf en vou dit liggies in die mengsel in. 5. Skep dit in die bak. Bak dit 30 minute lank. Hierdie resep is oorspronklik gepubliseer in Huisgenoot Wenresepte 1 Uitgewer: Human & Rousseau Prys: R285-00* *Prys onderhewig aan verandering